આજરોજ ભાજપા પ્રદેશ અધ્યક્ષશ્રી જીતુભાઇ વાઘાણીએ ભાજપા પ્રદેશ કાર્યાલય ‘‘શ્રી કમલમ્’’ કોબા, ગાંધીનગર ખાતે આજે જાહેર થયેલ મહારાષ્ટ્ર, હરિયાણા તેમજ ગુજરાત વિધાનસભાની ૬ બેઠક પર યોજાયેલ પેટાચૂંટણી અને મહાનગર પાલિકા/નગર પાલિકાની પેટાચૂંટણીના પરિણામો અંગે ઇલેકટ્રોનિક મીડિયાના મિત્રો સમક્ષ નિવેદન આપતા જણાવ્યુ હતુ કે, આજે મહારાષ્ટ્રમાં ભાજપા ગઠબંધને સ્પષ્ટ બહુમતી મેળવી છે અને હરિયાણામાં પણ ભાજપા સૌથી વધુ બેઠકો સાથે સૌથી મોટી પાર્ટી બની છે ત્યારે મહારાષ્ટ્રમાં ફરી એકવાર જનતાના આશીર્વાદથી ભાજપા સરકાર બનવા જઇ રહી છે તેમજ ગુજરાત વિધાનસભાની ૬ બેઠકોમાંથી ખેરાલુ, લુણાવાડા અને અમરાઇવાડી બેઠક પર ભાજપાના ઉમેદવારોનો વિજય થયો છે તથા મહાનગરપાલિકાની ૦૩ માંથી ૦૨, નગરપાલિકાની ૧૭ માંથી ૧૫ બેઠકો પરની પેટાચૂંટણીમાં ભાજપાના ઉમેદવારોનો વિજય થયો છે.